               ЕВРОПЕЙСКА КОМИСИЯ
            Брюксел, 21.10.2016
            COM(2016) 672 final
            2016/0328(NLE)
            Предложение за
            РЕШЕНИЕ НА СЪВЕТА
            за сключване на споразумение под формата на размяна на писма между Европейския съюз и Конфедерация Швейцария за кумулация на произхода между Европейския съюз, Конфедерация Швейцария, Норвегия и Турция в рамките на общата система за преференции на Европейския съюз

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Предложението се прави в контекста на реформата от 2010 г. на правилата за произход по ОСП, въведена с Регламент (ЕС) № 1063/2010 от 18 ноември 2010 г., с който се измени Регламент (ЕИО) № 2454/93.

               Вследствие на реформата Турция беше включена под условие в системата за кумулация на произхода, която преди това се прилагаше между Съюза, Швейцария и Норвегия.

               Беше въведена и нова система за удостоверяване на произхода от регистрирани износители, която ще започне да се прилага от 1 януари 2017 г.

               Предвид горепосоченото съществуващият правен акт, приложим към системата за кумулация на произхода между Съюза и Швейцария, трябва да бъде преразгледан. Това е целта на настоящото предложение.

               •Съгласуваност със съществуващите разпоредби в тази област на политиката

                  Предложението е съгласувано с общата търговска политика, по-специално с разпоредбите в митническата област, свободното движение на стоки и правилата за произход.

               •Съгласуваност с другите политики на Съюза

                  Не се прилага.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Договорът за функционирането на Европейския съюз, и по-специално член 218, параграф 6;
                  Решение 2001/101/EО на Съвета от 5.12.2000 г.

               •Субсидиарност (при неизключителна компетентност)

                  Предложението е свързано с общата търговска политика, която е от изключителната компетентност на Съюза.

               •Пропорционалност

               Настоящото предложение е в съответствие с принципа на пропорционалност, тъй като ефектът от него е строго ограничен до това, което е необходимо, за да се даде възможност за включване на Турция в кумулацията, съществуваща във връзка с продуктите с произход от Швейцария и Норвегия.

               •Избор на правния акт

               Съгласно член 218, параграф 6 от Договора за функционирането на Европейския съюз Съветът приема решение, с което разрешава сключването на споразумението по предложение на преговарящия. Настоящото е предложение за такова решение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               •Консултации със заинтересованите страни

               Въз основа на консултациите със заинтересованите страни беше изготвено споразумение, което се приема изцяло във всички негови елементи.

               •Събиране и използване на експертни становища

                  Не се прилага.

               •Оценка на въздействието

                  Оценка на въздействието не бе извършена по отношение на придружаващата пътна карта и насоките за по-добро регулиране, тъй като предложението се отнася за кумулация на произхода между Съюза, Швейцария, Норвегия и евентуално Турция — система, която вече съществува и която се адаптира, за да отговаря на техническите изисквания, свързани с прилагането на системата REX, считано от 1 януари 2017 г.

               •Пригодност и опростяване на законодателството

                  Не се прилага.

               •Основни права

                  Предложението не оказва въздействие върху защитата на основните права.

               4.ОТРАЖЕНИЕ ВЪРХУ БЮДЖЕТА

                  Не се прилага.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

                  Мярката ще се оценява периодично от страните, които редовно ще поддържат контакти и ще участват в срещи и обучения, свързани с прилагането на системата REX.

               •Обяснителни документи (за директивите)

                  Не се прилага.

               •Подробно разяснение на конкретни разпоредби на предложението

               Предишното споразумение под формата на размяна на писма между Общността и всяка от страните от ЕАСТ, която предоставя тарифни преференции в съответствие с общата система за преференции (Норвегия и Швейцария), предвиждащо стоки със съдържание с произход от Норвегия или Швейцария да се третират при тяхното пристигане на митническата територия на Общността като стоки със съдържание с произход от Общността, одобрено от името на Европейската общност (Решение на Съвета от 5.12.2000 г.), трябва да бъде заменено с ново споразумение, за да се вземе предвид реформата на правилата за произход по ОСП, приета с Регламент № 1063/2010 от 18.11.2010 г. В резултат на правомощието, предоставено от Съвета на Комисията на 8 март 2012 г., с Швейцария бяха проведени преговори по настоящото ново споразумение, които приключиха.

               2016/0328 (NLE)

               Предложение за

               РЕШЕНИЕ НА СЪВЕТА

               за сключване на споразумение под формата на размяна на писма между Европейския съюз и Конфедерация Швейцария за кумулация на произхода между Европейския съюз, Конфедерация Швейцария, Норвегия и Турция в рамките на общата система за преференции на Европейския съюз

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, във връзка с член 218, параграф 6, буква а), точка v) от него,²

               като взе предвид предложението на Европейската комисия,

               като взе предвид одобрението на Европейския парламент,

               като има предвид, че:

               (1)В съответствие с член 41, буква б) от Делегиран регламент (ЕС) 2015/2446 на Комисията
                  1
                продукти, получени в Норвегия, Швейцария или Турция, с вложени материали, които не са изцяло получени там, се считат за продукти с произход от държава бенефициер, при условие че тези материали са претърпели достатъчна обработка или преработка по смисъла на член 45 от посочения делегиран регламент (система на кумулация).

               (2)В съответствие с член 54 от Делегиран регламент (ЕС) 2015/2446 на Комисията системата за кумулация се прилага, при условие че Швейцария предоставя реципрочно същото третиране на продуктите с произход от държавите бенефициери, в които са вложени материали с произход от Съюза.

               (3)Що се отнася до Швейцария, тази система на кумулация първоначално беше въведена чрез споразумение под формата на размяна на писма между Съюза и Швейцария. Тази размяна на писма се състоя на 14 декември 2000 г. след одобрение от Съвета с Решение 2001/101/ЕО
                  2
               .

               (4)Швейцария измени своите правила за произход по общата система за преференции (ОСП), за да гарантира, че прилага концепция за произход, съответстваща на тази, определена в правилата за произход по ОСП на Съюза. Следователно е необходимо споразумението под формата на размяна на писма между Съюза и Швейцария да се преразгледа.

               (5)Системата за взаимно приемане на заместващи сертификати за произход — формуляр А, от Съюза, Норвегия и Швейцария следва да продължи да се прилага в рамките на преработената размяна на писма и да се прилага под условие от Турция с цел да се улесни търговията между Съюза, Норвегия, Швейцария и Турция.

               (6)Освен това правилата за произход по ОСП на Съюза предвиждат прилагането на нова система от 1 януари 2017 г. за установяване на доказателствата за произход от страна на регистрираните износители. В тази връзка също трябва да бъдат направени изменения в размяната на писма.

               (7)Като подготовка за прилагането на тази нова система и свързаните с нея правила, на 8 март 2012 г. Съветът упълномощи Комисията да договори споразумение с Швейцария под формата на размяна на писма относно взаимното приемане на заместващи сертификати за произход — формуляр А, или на заместващи изявления за произход, предвиждащо продукти със съдържание с произход от Норвегия, Швейцария или Турция да се третират при пристигането им на митническата територия на Съюза като продукти със съдържание с произход от Съюза.

               (8)Комисията проведе преговори с Швейцария, които приключиха със споразумение под формата на размяна на писма.

               (9)Споразумението следва да се одобри от името на Съюза,

               ПРИЕ НАСТОЯЩОТО РЕШЕНИЕ:

               Член 1

               Одобрява се, от името на Съюза, Споразумението под формата на размяна на писма между Европейския съюз и Конфедерация Швейцария за кумулация на произхода между Европейския съюз, Конфедерация Швейцария, Норвегия и Турция в рамките на общата система за преференции на Европейския съюз („споразумението“).

               Текстът на споразумението под формата на размяна на писма е приложен към настоящото решение.

               Член 2

               Председателят на Съвета посочва лицето, упълномощено да извърши от името на Европейския съюз уведомяването, предвидено в член 18 от споразумението под формата на размяна на писма, с което се изразява съгласието на Европейския съюз да бъде обвързан със споразумението.

               Член 3

               Настоящото решение влиза в сила на 1 януари 2017 г.

               Съставено в Брюксел на  година.

                     За Съвета

                     Председател

                     (1)
                  Делегиран регламент на Комисията (EC) 2015/2446 от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (OВ L 343, 29.12.2015 г., стр. 1).

                     (2)
                  Решение 2001/101/EО на Съвета от 5 декември 2000 г. относно одобряването на Споразумение под формата на размяна на писма между Общността и всяка от страните от Европейската асоциация за свободна търговия, която предоставя тарифни преференции в съответствие с Общата система за преференции (Норвегия и Швейцария), като предвижда стоки с норвежки или швейцарски произход да се разглеждат при тяхното пристигане на митническата територия на Общността като стоки с произход от Общността (реципрочно споразумение) (ОВ L 38, 8.2.2001 г., стр. 24).

    ---documentbreak---

               ЕВРОПЕЙСКА КОМИСИЯ
            Брюксел, 21.10.2016
            COM(2016) 672 final
            ПРИЛОЖЕНИЕ
            към
            предложение за РЕШЕНИЕ НА СЪВЕТА
            за сключване на споразумение под формата на размяна на писма между Европейския съюз и Конфедерация Швейцария за кумулация на произхода между Европейския съюз, Конфедерация Швейцария, Норвегия и Турция в рамките на общата система за преференции на Европейския съюз

               Споразумение под формата на размяна на писма между Европейския съюз и Конфедерация Швейцария за кумулация на произхода между Европейския съюз, Конфедерация Швейцария, Норвегия и Турция в рамките на общата система за преференции на Европейския съюз

               А. Писмо от Съюза

                     …, …

                     [Място и дата]

               Уважаеми господине,

               1. Европейският съюз („Съюзът“) и Конфедерация Швейцария („Швейцария“) в качеството си на страни по настоящото споразумение признават, че за целите на общата система за преференции (ОСП) двете страни прилагат сходни правила за произход със следните общи принципи:

               а)определяне на понятието за продукти с произход, основаващо се на еднакви критерии;

               б)разпоредби за регионална кумулация на произход;

               в)разпоредби за прилагане на кумулация по отношение на материали с произход от Съюза, Швейцария, Норвегия или Турция по смисъла на техните правила за произход по ОСП;

               г)разпоредби за общо допустимо отклонение за материали без произход;

               д)разпоредби за непромяна на продукти от държавата бенефициер;

               е)разпоредби за издаване или изготвяне на заместващи доказателства за произход;

               ж)изискване за административно сътрудничество с компетентните власти в държавите бенефициери по въпроса на доказателствата за произход.

               2. Съюзът и Швейцария признават, че материали с произход от Съюза, Швейцария, Норвегия или Турция по смисъла на съответните им правила за произход по ОСП придобиват произход от държава бенефициер по схемата ОСП на която и да е от страните, ако те бъдат подложени в тази държава бенефициер на обработка или преработка, надхвърляща обхвата на операциите, считани за недостатъчна обработка или преработка за придобиване на статут на продукти с произход. Настоящата алинея се прилага по отношение на материали с произход от Норвегия и Турция, след като бъдат изпълнени условията, определени съответно в параграфи 15 и 16.

               Митническите органи на държавите — членки на Съюза, и на Швейцария си оказват необходимото административно сътрудничество, по-специално за целите на последваща проверка на доказателствата за произход по отношение на материалите, посочени в предходната алинея. Разпоредбите относно административното сътрудничество, установени в Протокол № 3 към Споразумението от 22 юли 1972 г. между Европейската икономическа общност и Конфедерация Швейцария, трябва да се прилагат.

               Разпоредбите на настоящия параграф не се прилагат за продукти от глави 1—24 на Хармонизираната система за описание и кодиране на стоките („хармонизираната система“), приета от организацията, учредена по силата на подписаната в Брюксел на 15 декември 1950 г. Конвенция, с която се създаде Съвет за митническо сътрудничество.

               3. Съюзът и Швейцария се задължават да приемат заместващи доказателства за произход под формата на заместващи сертификати за произход — формуляр А („заместващи сертификати“), издадени от митническите органи на другата страна, както и заместващи изявления за произход, изготвени от регистрираното за целта лице, извършващо повторна експедиция, на другата страна.

               Всяка една от страните може да направи оценка на допустимостта, в съответствие със собственото си законодателство, на преференциалното третиране на продуктите, обхванати от заместващи доказателства за произход.

               4. Преди да издаде или да изготви заместващо доказателство за произход всяка от страните гарантира, че са спазени следните условия:

               а)заместващи доказателства за произход се издават или изготвят, ако първоначалните доказателства за произход са били издадени или изготвени в съответствие с приложимото законодателство на Съюза или на Швейцария;

               б)доказателството за произход или заместващото доказателство за произход може да бъде заместено с едно или повече заместващи доказателства за произход с цел изпращане от тази страна на другата страна на всички или на някои от продуктите, обхванати от първоначалното доказателство за произход, само в случаите, когато продуктите не са пуснати в свободно обращение в една от страните;

               в)продуктите са останали под митнически надзор в страната, извършваща повторна експедиция, и не са били променяни, трансформирани по какъвто и да било начин или подложени на операции, различни от необходимите за запазването им в съответното им състояние („принцип за непромяна на продуктите“);

               з)когато продуктите са придобили статут на продукти с произход по силата на дерогация от правилата за произход, предоставена от едната от страните, заместващи доказателства за произход не се издават или изготвят, ако продуктите се експедират повторно към другата страна;

               и)заместващите доказателства за произход може да се издават от митническите органи или да се изготвят от лицата, извършващи повторна експедиция, когато продуктите, които се експедират повторно към територията на другата страна, са придобили статут на продукт с произход чрез регионална кумулация;

               й)заместващите доказателства за произход може да се издават от митническите органи или да се изготвят от лицата, извършващи повторна експедиция, ако продуктите, които се експедират повторно към територията на другата страна, не се ползват от преференциално третиране от страната, извършваща повторна експедиция.

               5. За целите на параграф 4, буква в) се прилага следното:

               Когато има основания за съмнение по отношение на спазването на принципа на непромяна на продуктите, митническите органи на страната на крайното местоназначение може да поискат от декларатора да представи доказателство за спазването на този принцип, което може да бъде направено по всякакъв начин.

               При поискване от лицето, извършващо повторна експедиция, митническите органи на страната, извършваща повторна експедиция, удостоверяват, че продуктите са останали под митнически надзор по време на престоя им на територията на тази страна и че по време на съхранението им на територията на страната митническите органи не са издавали разрешение за промяна, трансформация по какъвто и да било начин или подлагане на операции, различни от необходимите за тяхното запазването в съответното им състояние.

               Когато заместващото доказателство е заместващ сертификат, митническите органи на страната на крайното местоназначение няма да изискват сертификат за липса на манипулация за времето, през което продуктите са били в другата страна.

               6. Всяка от страните гарантира, че:

               а)
                     Когато заместващите доказателства за произход съответстват на първоначалните доказателства за произход, издадени или изготвени в държава бенефициер по схемата ОСП на Съюза и тази на Швейцария, митническите органи на държавите — членки на Съюза, и на Швейцария си оказват необходимото административно сътрудничество за целите на последваща проверка на тези заместващи доказателства за произход. По искане от страната на крайното местоназначение митническите органи на страната, която извършва повторна експедиция, прилагат и проследяват процедурата за последваща проверка на съответните първоначални доказателства за произход;

               б)
                     когато заместващите доказателства за произход съответстват на първоначалните доказателства за произход, издадени или изготвени в дадена държава — изключителен бенефициер по схемата на ОСП на страната на крайното местоназначение, тази страна извършва процедурата за последваща проверка на първоначалните доказателства за произход в сътрудничество с държавата бенефициер. Митническите органи на страната, извършваща повторна експедиция, предоставят на митническите органи на страната на крайното местоназначение първоначалните доказателства за произход, съответстващи на проверяваните заместващи доказателства, или по целесъобразност копията на първоначалните доказателства за произход, съответстващи на проверяваните заместващи доказателства, с цел митническите органи на страната на крайното местоназначение да могат да извършат процедурата за последваща проверка.

               7. Всяка от страните гарантира, че:

               а)в горната дясна клетка на заместващия сертификат се посочва името на междинната страна, извършваща повторно експедиране, в която той е издаден;

               б)клетка 4 съдържа думите „Replacement certificate“ или „Certificat de remplacement“, както и датата на издаване на първоначалния сертификат за произход — формуляр А, и неговия сериен номер;

               в)в клетка 1 се вписва името на лицето, извършващо повторна експедиция;

               г)в клетка 2 се вписва името на крайния получател;

               д)в клетки 3 до 9 се указват всички данни за повторно изпращаните продукти, които се съдържат в първоначалния сертификат;

               е)в клетка 10 може да се включат препратки към фактурата на лицето, извършващо повторна експедиция;

               ж)митническият орган, който е издал заместващия сертификат, заверява клетка 11. Отговорността на този орган е ограничена до издаването на заместващия сертификат. Данните от клетка 12 относно страната на произход и страната на крайното местоназначение се вземат от първоначалния сертификат за произход — формуляр А. Лицето, извършващо повторна експедиция, полага подписа си в клетка 12 върху сертификата за произход. Лицето, извършващо повторна експедиция, което добросъвестно подписва клетка 12, не носи отговорност за точността на данните, вписани в първоначалния сертификат за произход — формуляр A;

               з)митническият орган, получил искане да издаде заместващия сертификат, отбелязва върху първоначалния сертификат за произход — формуляр А, теглото, броя и естеството на изпращаните продукти и посочва поредните номера на съответния заместващ сертификат или сертификати. Той запазва искането за издаване на заместващ сертификат, както и първоначалния сертификат за произход — формуляр А, в продължение на поне три години;

               и)заместващите сертификати за произход се изготвят на английски или френски език.

               8. Всяка от страните гарантира, че:

               а)лицето, извършващо повторна експедиция, посочва следното върху заместващото изявление за произход:

               (1)всички данни за повторно изпращаните продукти, взети от първоначалното доказателство за произход;

               (2)датата, на която първоначалното доказателство за произход е било изготвено;

               (3)данните от първоначалното доказателство за произход, включително по целесъобразност информация за кумулация, прилагана за стоките, обхванати от изявлението за произход;

               (4)името, адреса и номера му на регистриран износител;

               (5)името и адреса на получателя в Съюза или в Швейцария;

               (6)датата и мястото на изготвяне на изявлението за произход или на издаването на сертификата за произход;

               б)върху всяко заместващо изявление за произход се отбелязва „Replacement statement“ или „Attestation de remplacement“;

               в)заместващи изявления за произход се изготвят от лицето, извършващо повторна експедиция, регистрирано в електронната система за удостоверяване на произхода от страна на износителите, наречена система за регистрирани износители (REX), независимо от стойността на продуктите с произход, които се съдържат в първоначалната пратка;

               г)когато доказателство за произход е заместено, лицето, извършващо повторна експедиция, посочва следното върху първоначалното доказателство за произход:

               (7)датата на изготвяне на заместващото(ите) изявление(я) за произход и количествата стоки, обхванати от заместващото(ите) изявление(я) за произход;

               (8)името и адреса на лицето, извършващо повторна експедиция на продуктите;

               (9)името и адреса на получателя (получателите) в Съюза или в Швейцария;

               д)върху първоначалното изявление за произход се отбелязва „Replaced“ или „Remplacé“;

               е)заместващото изявление за произход е валидно за срок от дванадесет месеца от датата на изготвянето му;

               ж)заместващите изявления за произход се изготвят на английски или френски език.

               9. Първоначалните доказателства за произход и копията на заместващи доказателства за произход се съхраняват от лицето, извършващо повторна експедиция, в продължение на най-малко три години, считано от края на календарната година, през която са издадени или изготвени заместващите доказателства за произход.

               10. Страните се договарят да си поделят разходите за системата REX в съответствие с реда и условията на сътрудничество, които ще бъдат установени между компетентните органи на страните.

               11. Всякакви различия между страните, произтичащи от тълкуването или прилагането на настоящото споразумение, се уреждат единствено чрез двустранни преговори между тях. Ако различията могат да засегнат интересите на Норвегия и/или Турция, се провежда консултация с тях.

               12. Страните могат да изменят настоящото споразумение по всяко време по взаимно съгласие в писмена форма. По искане на една от страните двете страни започват консултации във връзка с евентуални изменения на настоящото споразумение. Ако промените могат да засегнат интересите на Норвегия и/или Турция, се провежда консултация с тях. Промените влизат в сила на взаимно договорена дата, след като двете страни са се нотифицирали взаимно за изпълнението на съответните им вътрешни изисквания.

               13. В случай на сериозни съмнения относно правилното прилагане на настоящото споразумение всяка страна може да преустанови неговото изпълнение, при условие че другата страна е била уведомена писмено три месеца предварително.

               14. Настоящото споразумение може да бъде прекратено от всяка от страните, при условие че другата страна е била уведомена писмено три месеца предварително.

               15. Първата алинея на параграф 2 се прилага по отношение на материали с произход от Норвегия само ако страните са сключили подобно споразумение с Норвегия и са се уведомили взаимно за изпълнението на това условие.

               16. Първата алинея на параграф 2 се прилага по отношение на материали с произход от Турция
                  1
                само ако страните са сключили подобно споразумение с Турция и са се уведомили взаимно за изпълнението на това условие.

               17. Считано от датата на влизане в сила на споразумението между Швейцария и Турция съгласно предвиденото параграф 2, първа алинея от настоящото споразумение и при условията на реципрочност от страна на Турция, всяка от страните може да предвиди, че в страните могат да бъдат издавани или изготвяни заместващи доказателства за произход на продукти с вложени материали с произход от Турция, които са били преработени по двустранна кумулация в държавите — бенефициери по ОСП.

               18. Настоящото споразумение влиза в сила на взаимно договорена дата, след като Съюзът и Швейцария са се нотифицирали взаимно за приключването на задължителните вътрешни процедури за неговото приемане. От тази дата то заменя споразумението под формата на размяна на писма, подписано на 14 декември 2000 г.
                  2

               Моля, потвърдете, че Вашето правителство е съгласно с изложеното по-горе.

               В случай че горепосоченото е приемливо за Вашето правителство, имам честта да предложа настоящото писмо и Вашето потвърждение да представляват заедно сключване на споразумение между Европейския съюз и Конфедерация Швейцария.

               Моля, приемете моите най-дълбоки почитания.

               За Европейския съюз,

               Б. Писмо от Швейцария

               Уважаеми господине,

               Имам честта да потвърдя получаването на Вашето писмо, което гласи:

               1. Европейският съюз („Съюзът“) и Конфедерация Швейцария („Швейцария“) в качеството си на страни по споразумението признават, че за целите на общата система за преференции (ОСП) двете страни прилагат сходни правила за произход със следните общи принципи:

               а)определяне на понятието за продукти с произход, основаващо се на еднакви критерии;

               б)разпоредби за регионална кумулация на произхода;

               в)разпоредби за прилагане на кумулация по отношение на материали с произход от Съюз, Швейцария, Норвегия или Турция по смисъла на техните правила за произход по ОСП;

               г)разпоредби за общо допустимо отклонение за материали без произход;

               д)разпоредби за непромяна на продуктите от държавата бенефициер;

               е)разпоредби за издаване или изготвяне на заместващи доказателства за произход;

               ж)изискване за административно сътрудничество с компетентните власти в държавите бенефициери по въпроса на доказателствата за произход.

               2. Съюзът и Швейцария признават, че материали с произход от Съюза, Швейцария, Норвегия или Турция по смисъла на съответните им правила за произход по ОСП придобиват произход от държава бенефициер по схемата ОСП на която и да е от страните, ако те бъдат подложени в тази държава бенефициер на обработка или преработка, надхвърляща обхвата на операциите, считани за недостатъчна обработка или преработка за придобиване на статут на продукти с произход. Настоящата алинея се прилага по отношение на материали с произход от Норвегия и Турция, след като бъдат изпълнени условията, определени съответно в параграфи 15 и 16.

               Митническите органи на държавите — членки на Съюза, и на Швейцария си оказват необходимото административно сътрудничество, по-специално за целите на последваща проверка на доказателствата за произход по отношение на материалите, посочени в предходната алинея. Разпоредбите относно административното сътрудничество, установени в Протокол № 3 към Споразумението от 22 юли 1972 г. между Европейската икономическа общност и Конфедерация Швейцария, трябва да се прилагат.

               Разпоредбите на настоящия параграф не се прилагат за продукти от глави 1—24 на Хармонизираната система за описание и кодиране на стоките („хармонизираната система“), приета от организацията, учредена по силата на подписаната в  Брюксел на 15 декември 1950 г.  Конвенция, с която се създаде Съвет за митническо сътрудничество.

               3. Съюзът и Швейцария се задължават да приемат заместващи доказателства за произход под формата на заместващи сертификати за произход — формуляр А (наричан по-долу „заместващи сертификати“), издадени от митническите органи на другата страна, както и заместващи изявления за произход, изготвени от регистрираното за целта лице, извършващо повторна експедиция, на другата страна.

               Всяка една от страните може да направи оценка на допустимостта, в съответствие със собственото си законодателство, на преференциалното третиране на продуктите, обхванати от заместващи доказателства за произход.

               4. Преди да издаде или да изготви заместващо доказателство за произход всяка от страните гарантира, че са спазени следните условия:

               а)заместващи доказателства за произход се издават или изготвят, ако първоначалните доказателства за произход са били издадени или изготвени в съответствие с приложимото законодателство на Съюза или на Швейцария;

               б)доказателството за произход или заместващото доказателство за произход може да бъде заместено с едно или повече заместващи доказателства за произход с цел изпращане от тази страна на другата страна на всички или на някои от продуктите, обхванати от първоначалното доказателство за произход, само в случаите, когато продуктите не са пуснати в свободно обращение в една от страните;

               в)продуктите са останали под митнически надзор в страната, извършваща повторна експедиция, и не са били променяни, трансформирани по какъвто и да било начин или подложени на операции, различни от необходимите за запазването им в тяхното състояние („принцип за непромяна на продуктите“);

               з)когато продуктите са придобили статут на продукти с произход по силата на дерогация от правилата за произход, предоставен от едната от страните, заместващи доказателства за произход не се издават или изготвят, ако продуктите се експедират повторно към другата страна;

               и)заместващите доказателства за произход може да се издават от митническите органи или да се изготвят от лицата, извършващи повторна експедиция, когато продуктите, които се експедират повторно към територията на другата страна, са придобили статут на продукт с произход чрез регионална кумулация;

               й)заместващите доказателства за произход може да се издават от митническите органи или да се изготвят от лицата, извършващи повторна експедиция, ако продуктите, които се експедират повторно към територията на другата страна, не се ползват от преференциално третиране от страната, извършваща повторна експедиция.

               5. За целите на параграф 4, буква в), се прилага следното:

               Когато има основания за съмнение по отношение на спазването на принципа на непромяна на продуктите, митническите органи на страната на крайното местоназначение може да поискат от декларатора да представи доказателство за спазването на този принцип, което може да бъде направено по всякакъв начин.

               При поискване от лицето, извършващо повторна експедиция, митническите органи на страната, извършваща повторна експедиция, удостоверяват, че продуктите са останали под митнически надзор по време на престоя им на територията на тази страна и че по време на съхранението им на територията на страната митническите органи не са издавали разрешение за промяна, трансформация по какъвто и да било начин или подлагане на операции, различни от необходимите за тяхното запазването в съответното им състояние.

               Когато заместващото доказателство е заместващ сертификат, митническите органи на страната на крайното местоназначение няма да изискват сертификат за липса на манипулация за времето, през което продуктите са били в другата страна.

               6. Всяка от страните гарантира, че:

               а)
                     Когато заместващите доказателства за произход съответстват на първоначалните доказателства за произход, издадени или изготвени в държава бенефициер по схемата ОСП на Съюза и тази на Швейцария, митническите органи на държавите — членки на Съюза, и на Швейцария си оказват необходимото административно сътрудничество за целите на последваща проверка на тези заместващи доказателства за произход. По искане от страната на крайното местоназначение митническите органи на страната, извършваща повторна експедиция, прилагат и проследяват процедурата на последваща проверка на съответните първоначални доказателства за произход;

               б)
                     когато заместващите доказателства за произход съответстват на първоначалните доказателства за произход, издадени или изготвени в дадена държава — изключителен бенефициер по схемата на ОСП на страната на крайното местоназначение, тази страна, извършва процедурата за последваща проверка на първоначалните доказателства за произход в сътрудничество с държавата бенефициер. Митническите органи на страната, извършваща повторна експедиция, предоставят на митническите органи на страната на крайното местоназначение първоначалните доказателства за произход, съответстващи на проверяваните заместващи доказателства или по целесъобразност копията на първоначалните доказателства за произход, съответстващи на проверяваните заместващи доказателства, с цел митническите органи на страната на крайното местоназначение да могат да извършат процедурата за последваща проверка.

               7. Всяка от страните гарантира, че:

               а)в горната дясна клетка на заместващия сертификат се посочва името на междинната страна, извършваща повторно експедиране, в която той е издаден;

               б)клетка 4 съдържа думите „Replacement certificate“ или „Certificat de remplacement“, както и датата на издаване на първоначалния сертификат за произход — формуляр А, и неговия сериен номер;

               в)в клетка 1 се вписва името на лицето, извършващо повторна експедиция;

               г)в клетка 2 се вписва името на крайния получател;

               д)в клетки 3 до 9 се указват всички данни за повторно изпращаните продукти, които се съдържат в първоначалния сертификат;

               е)в клетка 10 може да се включат препратки към фактурата на лицето, извършващо повторна експедиция;

               ж)митническият орган, който е издал заместващия сертификат, заверява клетка 11. Отговорността на този орган е ограничена до издаването на заместващия сертификат. Данните от клетка 12 относно страната на произход и страната на крайното местоназначение се вземат от първоначалния сертификат за произход — формуляр А. Лицето, извършващо повторна експедиция, полага подписа си в клетка 12 върху сертификата за произход. Лицето, извършващо повторна експедиция, което добросъвестно полага подписа си в клетка 12, не носи отговорност за точността на данните, вписани в първоначалния сертификат за произход — формуляр A;

               з)Митническият орган, получил искане да издаде заместващия сертификат, отбелязва върху първоначалния сертификат за произход — формуляр А, теглото, броя и естеството на изпращаните продукти и посочва поредните номера на съответния заместващ сертификат или сертификати. Той запазва искането за издаване на заместващ сертификат, както и първоначалния сертификат за произход — формуляр А, в продължение на поне три години;

               и)заместващите сертификати за произход се изготвят на английски или на френски език.

               8. Всяка от страните гарантира, че:

               а)лицето, извършващо повторна експедиция, посочва следното върху заместващото изявление за произход:

               (1)всички данни за повторно изпращаните продукти, взети от първоначалното доказателство за произход;

               (2)датата, на която първоначалното доказателство за произход е било изготвено;

               (3)данните от първоначалното доказателство за произход, включително по целесъобразност информация за кумулация, прилагана за стоките, обхванати от изявлението за произход;

               (4)името, адреса и номера му на регистриран износител;

               (5)името и адреса на получателя в Съюза или в Швейцария;

               (6)датата и мястото на изготвяне на изявлението за произход или издаването на сертификата за произход;

               б)върху всяко заместващо изявление за произход се отбелязва „Replacement statement“ или „Attestation de remplacement“;

               в)заместващи изявления за произход се изготвят от лицето, извършващо повторна експедиция, регистрирано в електронната система за удостоверяване на произхода от страна на износителите, наречена система за регистрирани износители (REX), независимо от стойността на продуктите с произход, които се съдържат в първоначалната пратка;

               г)когато доказателство за произход е заместено, лицето, извършващо повторна експедиция, посочва следното върху първоначалното доказателство за произход:

               а)датата на изготвяне на заместващото(ите) изявление(я) за произход и количествата стоки, обхванати от заместващото(ите) изявление(я) за произход;

               (2)името и адреса на лицето, извършващо повторна експедиция на продуктите;

               (3)името и адреса на получателя (получателите) в Съюза или в Швейцария;

               д)върху първоначалното изявление за произход се отбелязва „Replaced“ или „Remplacé“;

               е)заместващото изявление за произход е валидно за срок от дванадесет месеца от датата на изготвянето му;

               ж)заместващите изявления за произход се изготвят на английски или френски език.

               9. Първоначалните доказателства за произход и копията на заместващи доказателства за произход се съхраняват от лицето, извършващо повторна експедиция, в продължение на най-малко три години, считано от края на календарната година, през която са издадени или изготвени заместващите доказателства за произход.

               10. Страните се договарят да си поделят разходите за системата REX в съответствие с реда и условията на сътрудничество, които ще бъдат установени между компетентните органи на страните.

               11. Всякакви различия между страните, произтичащи от тълкуването или прилагането на настоящото споразумение, се уреждат единствено чрез двустранни преговори между страните. Ако различията могат да засегнат интересите на Норвегия и/или Турция, се провежда консултация с тях.

               12. Страните могат да изменят настоящото споразумение по всяко време по взаимно съгласие в писмена форма. По искане на една от страните двете страни започват консултации по отношение на евентуални изменения на настоящото споразумение. Ако промените могат да засегнат интересите на Норвегия и/или Турция, се провежда консултация с тях. Промените влизат в сила на взаимно договорена дата, след като двете страни са се нотифицирали взаимно за изпълнението на съответните им вътрешни изисквания.

               13. В случай на сериозни съмнения относно правилното прилагане на настоящото споразумение, всяка страна може да преустанови неговото изпълнение, при условие че другата страна е била уведомена писмено три месеца предварително.

               14. Настоящото споразумение може да бъде прекратено от всяка от страните, при условие че другата страна е била уведомена в писмен вид три месеца предварително.

               15. Първата алинея на параграф 2 се прилага по отношение на материали с произход от Норвегия само ако страните са сключили подобно споразумение с Норвегия и са се уведомили взаимно за изпълнението на това условие.

               16. Първата алинея на параграф 2 се прилага по отношение на материали с произход от Турция
                  3
                само ако страните са сключили подобно споразумение с Турция и са се уведомили взаимно за изпълнението на това условие.

               17. Считано от датата на влизане в сила на споразумението между Швейцария и Турция, съгласно параграф 2, първа алинея от настоящото споразумение и при условията на реципрочност от страна на Турция, всяка от страните може да предвиди, че в страните могат да бъдат издавани или изготвяни заместващи доказателства за произход на продукти с вложени материали с произход от Турция, които са били преработени по двустранна кумулация в държавите — бенефициери по ОСП.

               18. Настоящото споразумение влиза в сила на взаимно договорена дата, след като Съюзът и Швейцария са се нотифицирали взаимно за приключването на задължителните вътрешни процедури за неговото приемане. От тази дата то заменя споразумението под формата на размяна на писма, подписано на 14 декември 2000 г
                  4
               .

               Имам честта да потвърдя, че гореизложеното е приемливо за моето правителство.

                     (1)
                  Съюзът изпълни това условие чрез публикуване на известие на Комисията съгласно член 85 от Регламент (ЕИО) № 2454/93, чрез който се прилагат разпоредбите на Митническия кодекс на Общността, за включване на Турция в системата за двустранна кумулация, установена с посочения член; ОВ C 134, 15.4.2016 г., стр. 1.

                     (2)
                  ОВ L 38, 8.2.2001 г., стр. 24.

                     (3)
                  Съюзът изпълни това условие чрез публикуване на известие на Комисията съгласно член 85 от Регламент (ЕИО) № 2454/93, чрез който се прилагат разпоредбите на Митническия кодекс на Общността, за включване на Турция в системата за двустранна кумулация, установена с посочения член; ОВ C 134, 15.4.2016 г., стр. 1.

                     (4)
                  ОВ L 38, 8.2.2001 г., стр. 24.


               ЕВРОПЕЙСКА КОМИСИЯ
            ???????, 20.10.2015
            COM(2015) 512 final
            2015/0241(NLE)
            Предложение за
            РЕШЕНИЕ НА СЪВЕТА
            относно позицията, която да бъде заета от името на Европейския съюз в рамките на Административния комитет за Конвенцията ТИР по отношение на предложението за изменение на Митническата конвенция относно международния превоз на стоки под покритието на карнети ТИР

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Митническата конвенция относно международния превоз на стоки под покритието на карнети ТИР („Конвенцията ТИР“) от 14 ноември 1975 г. бе приета от името на Европейския съюз с Регламент (ЕИО) № 2112/78 на Съвета. Конвенцията влезе в сила в Европейския съюз на 20 юни 1983 г.

               Целта на предложеното решение е Европейският съюз да приеме най-новите изменения на Конвенцията ТИР, договорени от Работната група на Икономическата комисия за Европа на Организацията на обединените нации (ИКЕ на ООН) по митническите въпроси, свързани с транспорта, и впоследствие приети от Административния комитет за Конвенцията ТИР.

               •Съгласуваност със съществуващите разпоредби в тази област на политиката

               Не съществуват разпоредби в областта на настоящото предложение.

               •Съгласуваност с други политики на Съюза

               Предложеното решение е съвместимо с общата политика в областта на търговията и транспорта. Системата ТИР, предоставяща улеснения при автомобилния транспорт, позволява стоките да пътуват през териториите на 68-те договарящи страни с минимална намеса от страна на митническите администрации и предоставя, чрез международната гаранционна верига, сравнително лесен достъп до необходимите гаранции. Облекченията, постигнати чрез Конвенцията ТИР, са в съответствие с преразгледаната Лисабонска стратегия.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Член 207 и член 218, параграф 9 от Договора за функционирането на Европейския съюз.

               •Пропорционалност

               Предложението е в съответствие с принципа на пропорционалност. То позволява да се внесе изменение в международното споразумение, което като такова се придържа към принципа на пропорционалност.

               •Избор на инструмент

               Предложен инструмент: решение.

               Международните споразумения и измененията на тези споразумения обикновено се внасят в правния ред на Европейския съюз посредством решение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               •Консултации със заинтересованите страни

               В рамките на заседанията на Комитета по митническо законодателство („Координиране Женева“) бяха проведени консултации с държавите членки и предложенията бяха одобрени. Консултации бяха проведени по време на сесиите на Работната група на ИКЕ на ООН по митническите въпроси, свързани с транспорта, и на Административния комитет за Конвенцията ТИР.

               •Събиране и използване на експертни становища

               Предложението за нова обяснителна бележка към член 42а от Конвенцията ТИР беше изготвено от Изпълнителния съвет ТИР (TIRExB) по време на обсъжданията в неговите рамки на необходимостта от изясняване на смисъла на член 42а относно задължението за съобщаване на Изпълнителния съвет ТИР на националните мерки за контрол, които могат да се отразят върху функционирането на системата ТИР.

               Предложението за изменение на приложения 2 и 7 към Конвенцията ТИР беше изготвено от секретариата по ТИР в тясно сътрудничество с Международната асоциация на производителите на каросерии и ремаркета (CLCCR), както и с правителството на Германия.

               •Оценка на въздействието

               Предложението за изменение на приложение 6 към Конвенцията ТИР, като се добави нова обяснителна бележка към член 42а, ще изясни задължението на дадена договаряща страна да съобщава националните мерки за контрол, които могат да окажат влияние върху функционирането на системата ТИР. То не променя съществено Конвенцията ТИР, тъй като съгласно член 43 от същата конвенция обяснителните бележки тълкуват някои разпоредби на Конвенцията ТИР и приложенията ѝ, както и описват някои препоръчителни практики.

               С предложението за изменение на приложения 2 и 7 към Конвенцията ТИР се въвежда нова конструкция на превозните средства и контейнерите (с подвижни покриви с покривало или с плъзгащи се покривала) в Конвенцията ТИР, като същевременно се предоставят максимални гаранции за митническите администрации, понеже е необходимо стоките под покритието на карнет ТИР да пътуват в превозни средства или контейнери, които отговарят на изискванията за митническа сигурност. Тази нова транспортна техника ще подобри ефективността и ефикасността на пътния транспорт.

               4.ОТРАЖЕНИЕ ВЪРХУ БЮДЖЕТА

               Предложението няма отражение върху бюджета на Европейския съюз.

               2015/0241 (NLE)

               Предложение за

               РЕШЕНИЕ НА СЪВЕТА

               относно позицията, която да бъде заета от името на Европейския съюз в рамките на Административния комитет за Конвенцията ТИР по отношение на предложението за изменение на Митническата конвенция относно международния превоз на стоки под покритието на карнети ТИР

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Митническата конвенция относно международния превоз на стоки под покритието на карнети ТИР („Конвенцията ТИР“) от 14 ноември 1975 г. беше одобрена от името на Европейската икономическа общност с Регламент (ЕИО) № 2112/78
                  1
                на Съвета и влезе в сила в Общността на 20 юни 1983 г.
                  2

               (2)Консолидиран текст на Конвенцията ТИР беше публикуван като приложение към Решение 2009/477/ЕО на Съвета
                  3
               , съгласно което бъдещи изменения на Конвенцията ТИР се публикуват от Комисията в Официален вестник на Европейския съюз, като се посочва датата на влизането им в сила.

               (3)След обсъждането от Изпълнителния съвет ТИР относно правилното прилагане на член 42 от Конвенцията ТИР, Изпълнителният съвет ТИР предаде на Административния комитет за Конвенцията ТИР предложение за нова обяснителна бележка към член 42а, с която ще се поясни процедурата за комуникация между Изпълнителния съвет ТИР и договарящите страни относно националните мерки за контрол, които могат да повлияят на прилагането на Конвенцията ТИР или функционирането на системата ТИР. Насоките за съобщаване и въвеждане на нови мерки за контрол бяха приети на 61-ата сесия на Административния комитет за Конвенцията ТИР и ще бъдат включени в глава 5 от Ръководството за ТИР.

               (4)Работната група на Икономическата комисия за Европа на Организацията на обединените нации по митническите въпроси, свързани с транспорта, предложи на Административния комитет за Конвенцията ТИР изменение, с което се въвежда нова транспортна техника за превозни средства и контейнери, която ще подобри ефективността и ефикасността на пътния транспорт. Според Административния комитет новата конструкция на превозните средства и контейнерите — с подвижни покриви с покривало или с плъзгащи се покривала, отговаря на изискванията за митническа сигурност и може да бъде включена в приложения 2 и 7 към Конвенцията ТИР.

               (5)Всички държави — членки на Европейския съюз, изразиха своето положително становище относно предложените изменения в рамките на Комитета по митническо законодателство („Координиране Женева“).

               (6)Следващата сесия на Административния комитет за Конвенцията ТИР, по време на която предложените изменения трябва да бъдат представени за приемане, е насрочена за октомври 2015 г.

               (7)Поради това позицията, която да бъде заета от името на Европейския съюз в рамките на Административния комитет за Конвенцията ТИР, следва да се основава на проекта за изменения, приложен към настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която да бъде заета от името на Европейския съюз в рамките на Административния комитет за Конвенцията ТИР, се основава на проекта за изменения, приложен към настоящото решение.

               Незначителни промени в проекта за изменения може да бъдат одобрени от представителите на Съюза в Административния комитет за Конвенцията ТИР, без да е необходимо допълнително решение на Съвета.

               Член 2

               След приемане на измененията те се публикуват в Официален вестник на Европейския Съюз, като се посочва датата на тяхното влизане в сила.

               Член 3

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател

                     (1)
                  Регламент (EИО) № 2112/78 на Съвета от 25юли 1978 г. относно сключване на Митническа конвенция за международен превоз на стоки под знака на ТИР карнети (Конвенция ТИР) от 14 ноември 1975 г. в Женева (ОВ L 252, 14.9.1978 г., стр. 1).

                     (2)
                  ОВ L 31, 2.2.1983 г., стр. 13.

                     (3)
                  Решение 2009/477/ЕО на Съвета от 28 май 2009 г. за публикуване в консолидиран вид на текста на Митническата конвенция относно международния превоз на стоки под покритието на карнети ТИР (Конвенция ТИР) от 14 ноември 1975 г. , както е изменена след тази дата (ОВ L 165, 26.6.2009 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 20.10.2015
            COM(2015) 512 final
            ПРИЛОЖЕНИЕ
            ПРИТУРКА
            към
            Предложение за решение на Съвета
            относно позицията, която да бъде заета от името на Европейския съюз в рамките на Административния комитет за Конвенцията ТИР по отношение на предложението за изменение на Митническата конвенция относно международния превоз на стоки под покритието на карнети ТИР

               Изменения в Митническата конвенция за международния превоз на стоки под покритието на карнети ТИР (Конвенция ТИР от 1975 г.)

               Приложение 6, нова обяснителна бележка 0.42а

               Добавя се нова обяснителна бележка към член 42а, която да се чете, както следва:

               „0.42а
                     Изразът „незабавно“ в член 42а означава, че националните мерки, които могат да засегнат прилагането на Конвенцията ТИР и/или функционирането на системата ТИР, следва да бъдат съобщени в писмен вид на Изпълнителния съвет ТИР възможно най-скоро и, ако е възможно, преди влизането им в сила, за да се даде възможност на Изпълнителния съвет ТИР ефективно да упражнява своите надзорни функции и да изпълни своята отговорност да провери мярката за съответствие с Конвенцията ТИР съгласно член 42а и своя мандат, определен в приложение 8 към Конвенцията ТИР.“

               Приложение 2, член 4, параграф 2, подточка i)

               Съществуващият текст се заменя със следния: „i)
                     Плъзгащите се покривала, под, врати и всички други съставни елементи на товарното отделение се съединяват или посредством приспособления, които не могат да се свалят и поставят отново отвън, без да се оставят видими следи, или по такъв начин, че да образуват едно цяло, което да не може да бъде изменено, без да се оставят видими следи.“

               Приложение 2, член 4, параграф 2, подточка iii)

               Съществуващият текст се заменя със следния:

               „iii)
                     Водачът на плъзгащото се покривало, обтегачите за покривалото и другите подвижни части се съединяват по такъв начин, че затворените и пломбирани от митнически власти врати и останалите подвижни части да не могат да бъдат отворени или затворени отвън, без да се оставят видими следи. Водачът на плъзгащото се покривало, обтегачите за покривалото и другите подвижни части се съединяват по такъв начин, че достъпът до товарното отделение да бъде невъзможен, без да се оставят видими следи. Пример за такава конструктивна система е даден на скица № 9, приложена към правилника.“

               Приложение 2, нов член 5

               След изменения член 4 се вмъква:

               „Член 5

               Превозни средства с подвижен покрив с покривало

               1.Превозните средства с с подвижен покрив с покривало трябва да отговарят на разпоредбите на членове 1, 2, 3 и 4 от правилника, доколкото последните са приложими за тях. Освен това тези превозни средства трябва да отговарят на разпоредбите на настоящия член.

               2.Подвижният покрив с покривало трябва да отговаря на изискванията, посочени в подточки i)—iii) по-долу.

               i)Подвижният покрив с покривало се закрепва или посредством приспособления, които не могат да се свалят и поставят отново отвън, без да се оставят видими следи, или по такъв начин, че да образуват едно цяло, което да не може да бъде изменено, без да се оставят видими следи.

               ii)Покривалото на подвижния покрив трябва да се застъпва с твърдата част на покрива в предната страна на товарното отделение, така че покривалото да не може да бъде изтеглено над горния край на горната арка. От двете страни по дължината на товарното отделение в подгъва на покривното покривало се прокарва предварително напрегнат стоманен кабел по такъв начин, че да не може да бъде свален и поставен отново, без да се оставят видими следи. Покривното покривало се закрепва към подвижната количка по такъв начин, че да не може да бъде сваляно и поставяно отново на мястото му, без да се оставят видими следи.

               iii)Водачът на подвижния покрив, обтегачите за подвижния покрив и другите подвижни части се съединяват по такъв начин, че затворените и пломбирани от митническите власти врати, покрив и други подвижни части да не могат да бъдат отворени или затворени отвън, без да се оставят видими следи. Водачът на подвижния покрив, обтегачите за подвижния покрив и другите подвижни части се съединяват по такъв начин, че достъпът до товарното отделение да бъде невъзможен, без да се оставят видими следи.

               Пример за възможна конструктивна система е показан в скица № 10, приложена към правилника.“

               Приложение 2, скица № 9

               Съществуващата скица № 9 се заменя със следната:

               Скица № 9

               ПРИМЕР ЗА КОНСТРУКЦИЯТА НА ПРЕВОЗНО СРЕДСТВО С ПЛЪЗГАЩИ СЕ ПОКРИВАЛА

               Скица № 9, продължение

               Скица № 9, продължение

               Приложение 2, нова скица № 10

               След новата скица № 9 се вмъква:

               Скица № 10

               ПРИМЕР ЗА КОНСТРУКЦИЯТА НА ПРЕВОЗНО СРЕДСТВО С ПОДВИЖЕН ПОКРИВ С ПОКРИВАЛО

    ---documentbreak--- NA ---documentbreak---

               ЕВРОПЕЙСКА КОМИСИЯ
            Брюксел, 20.10.2015
            COM(2015) 512 final
            ПРИЛОЖЕНИЕ
            ПРИТУРКА
            към
            Предложение за решение на Съвета
            относно позицията, която да бъде заета от името на Европейския съюз в рамките на Административния комитет за Конвенцията ТИР по отношение на предложението за изменение на Митническата конвенция относно международния превоз на стоки под покритието на карнети ТИР

               Приложение 7, част І, член 5, параграф 2, подточка i)

               Съществуващият текст се заменя със следния:

               „i)
                     Плъзгащите се покривала, под, врати и всички други съставни елементи на контейнера се съединяват или посредством приспособления, които не могат да се свалят и поставят отново отвън, без да се оставят видими следи, или по такъв начин, че да образуват едно цяло, което да не може да бъде изменено, без да се оставят видими следи.“

               Приложение 7, част І, член 5, параграф 2, подточка iii)

               Съществуващият текст се заменя със следния:

               „iii)
                     Водачът на плъзгащото се покривало, обтегачите за покривалото и другите подвижни части се съединяват по такъв начин, че затворените и пломбирани от митническите власти врати и останалите подвижни части да не могат да бъдат отворени или затворени отвън, без да се оставят видими следи. Водачът на плъзгащото се покривало, обтегачите за покривалото и другите подвижни части се съединяват по такъв начин, че достъпът до контейнера да бъде невъзможен, без да се оставят видими следи. Пример за такава конструктивна система е дадена на скица № 9, приложена към правилника.“

               Приложение 7, част І, нов член 6

               След изменения член 5 се вмъква:

               Член 6

               Контейнери с подвижен покрив с покривало

               1.Контейнерите с подвижен покрив с покривало трябва да отговарят на разпоредбите на членове 1, 2, 3, 4 и 5 от правилника, доколкото последните са приложими за тях. Освен това тези контейнери трябва да са съобразени с разпоредбите на настоящия член.

               2.Подвижният покрив с покривало трябва да отговаря на изискванията, посочени в подточки i)—iii) по-долу.

               i)Подвижният покрив с покривало се закрепва или посредством приспособления, които не могат да се свалят и поставят отново отвън, без да се оставят видими следи, или по такъв начин, че да образуват едно цяло, което да не може да бъде изменено, без да се оставят видими следи.

               ii)Покривалото на подвижния покрив трябва да се застъпва с твърдата част на покрива в предната страна на контейнера, така че покривалото да не може да бъде изтеглено над горния край на горната надлъжна греда. От двете страни по дължината на контейнера в подгъва на покривалото на покрива се прокарва предварително напрегнат стоманен кабел по такъв начин, че да не може да бъде свален и поставен отново, без да се оставят видими следи. Покривалото на покрива се закрепва към подвижната количка по такъв начин, че да не може да бъде свалено и поставено отново на мястото му, без да се оставят видими следи.

               iii)Водачът на подвижния покрив, обтегачите за подвижния покрив и другите подвижни части се съединяват по такъв начин, че затворените и пломбирани от митническите власти врати, покрив и други подвижни части да не могат да бъдат отворени или затворени отвън, без да се оставят видими следи. Водачът на подвижния покрив, обтегачите за подвижния покрив и другите подвижни части се съединяват по такъв начин, че достъпът до контейнера да бъде невъзможен, без да се оставят видими следи.

               Пример за възможна конструктивна система е показан на скица № 10, приложена към правилника.